CELEX: 32019D0623
Language: bg
Date: 2019-04-16 00:00:00
Title: Решение за изпълнение (ЕС) 2019/623 на Комисията от 16 април 2019 година за удължаване на срока на действието, предприето от Белгийската федерална обществена служба по здравеопазване, безопасност на хранителната верига и околна среда с цел да се разреши предоставянето на пазара и употребата на биоцидa Фостоксин в съответствие с Регламент (ЕС) № 528/2012 на Европейския парламент и на Съвета (нотифицирано под номер С(2019) 2828)

23.4.2019   
               
               
                  BG
               
               
                  Официален вестник на Европейския съюз
               
               
                  L 108/31
               
            
         РЕШЕНИЕ ЗА ИЗПЪЛНЕНИЕ (ЕС) 2019/623 НА КОМИСИЯТА
         от 16 април 2019 година
         за удължаване на срока на действието, предприето от Белгийската федерална обществена служба по здравеопазване, безопасност на хранителната верига и околна среда с цел да се разреши предоставянето на пазара и употребата на биоцидa Фостоксин в съответствие с Регламент (ЕС) № 528/2012 на Европейския парламент и на Съвета
         
            
               (нотифицирано под номер С(2019) 2828)
            
         
         (само текстовете на нидерландски и френски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, третата алинея от него,
         като има предвид, че:
         
                     (1)
                  
                  
                     На 30 май 2018 г. Белгийската федерална обществена служба по здравеопазване, безопасност на хранителната верига и околна среда („компетентният орган на Белгия“) прие решение в съответствие с член 55, параграф 1, първата алинея от Регламент (ЕС) № 528/2012 да разреши за срок до 7 декември 2018 г. предоставянето на пазара и употребата на територията на летище Завентем на биоцида Фостоксин като биоцид от продуктов тип 20 за контрол на зайци („действието“). Компетентният орган на Белгия уведоми Комисията и компетентните органи на останалите държави членки за това действие и за основанието за него в съответствие с член 55, параграф 1, втората алинея от същия регламент.
                  
               
                     (2)
                  
                  
                     Според информацията, предоставена от компетентния орган на Белгия, действието е било необходимо с цел опазване на общественото здраве, тъй като зайците на територията на летището биха могли да застрашат превоза на пътници и въздушния транспорт като цяло. Леговищата, изкопани от зайците, могат да повредят пистите на летището. Освен това зайците привличат грабливи птици, които могат да се сблъскат с летателен апарат или да попаднат в двигателя му, като причинят щети на двигателя или на други съставни части на летателния апарат.
                  
               
                     (3)
                  
                  
                     Фостоксин съдържа алуминиев фосфид, който освобождава активното вещество фосфин, одобрено за употреба в биоциди от продуктови типове 14 (родентициди), 18 (инсектициди) и 20 (контрол на други гръбначни), определени в приложение V към Регламент (ЕС) № 528/2012. Фостоксин е разрешен за употреба в Белгия като биоцид от продуктов тип 18, но с оглед на борбата със зайците би следвало да бъде разрешен за употреба като биоцид от продуктов тип 20.
                  
               
                     (4)
                  
                  
                     На 12 октомври 2018 г. Комисията получи обосновано искане от компетентния орган на Белгия за продължаване на срока на действието в съответствие с член 55, параграф 1, третата алинея от Регламент (ЕС) № 528/2012. Обоснованото искане беше отправено въз основа на опасения че зайците ще продължат да представляват заплаха за безопасността на въздушния транспорт и с аргумента че Фостоксин е от съществено значение за ефективната борба със зайците на територията на летището. Съгласно информацията, предоставена от компетентния орган на Белгия, в Белгия няма биоциди, които да са разрешени като биоциди от продуктов тип 20 (контрол на други гръбначни), а алтернативните методи за борба със зайците, прилагани на територията на летището, като например отстрелване, не са подходящи поради характерните особености на мястото. Компетентният орган на Белгия започна процедура с цел да намери постоянно решение за употребата на Фостоксин в бъдеще посредством взаимното признаване на дадено разрешение, понастоящем предоставено в друга държава членка, в съответствие с член 33 от Регламент (ЕС) № 528/2012.
                  
               
                     (5)
                  
                  
                     Тъй като липсата на адекватни мерки за борба със зайците на територията на летището може да застраши безопасността на въздушния транспорт, като тази заплаха не може да бъде адекватно овладяна на територията на летище Завентем с помощта на друг биоцид или други средства, е целесъобразно да се позволи на компетентния орган на Белгия да удължи при определени условия срока на действието за не повече от 550 дни, считано от деня след изтичането на първоначалния срок от 180 дни, разрешен в решението на компетентния орган на Белгия от 30 май 2018 г.
                  
               
                     (6)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Белгия може да удължи срока на действието до 9 юни 2020 г., за да позволи предоставянето на пазара и употребата на биоцидa Фостоксин на територията на летище Завентем като биоцид от продуктов тип 20 за борба със зайци, при условие че гарантира, че продуктът се използва само от сертифицирани оператори и под надзора на компетентния орган.
         
         
            Член 2
            Адресат на настоящото решение е Кралство Белгия.
            То се прилага от 8 декември 2018 г.
         
         
            Съставено в Брюксел на 16 април 2019 година.
            
               
                  За Комисията
               
               Jyrki KATAINEN
               
                  Заместник-председател
               
            
         
         
            (1)  ОВ L 167, 27.6.2012 г., стр. 1.